Twee vas oor skending van Louis Botha-beeldFoto: Twitter ŉ Polisiewoordvoerder van die Kaapstadse sentrale polisiestasie het aan ANA bevestig dat twee mans tans in aanhouding is en ŉ klag van saakbeskadiging aanhangig gemaak is, maar het gevra dat sy naam nie genoem word nie. “Hulle is in die stad in hegtenis geneem. Hulle is in hul vroeë twintigerjare en het EFF-barette gedra,” het hy gesê. Die Louis Botha-standbeeld is een van talle beelde wat oor die afgelope paar dae geskend is. Dit volg nadat die EFF sy lede aangemoedig het om standbeelde van “apartheidsikone” te vernietig. Die EFF het nie amptelik verantwoordelikheid vir die skending van die Louis Botha-standbeeld aanvaar nie. Mbuyiseni Ndlozi, EFF-woordvoerder, het egter Donderdag ŉ foto van die standbeeld op Twitter gedeel met die woorde “Louis Botha must go”. Intussen het die Solidariteit Beweging Woensdag ’n aanmaningskrywe aan die EFF gerig waarin geëis word dat dié party Donderdag voor 15:00 onderneem om onmiddellik enige aanhitsing te staak om standbeelde te vernietig of te beskadig. Flip Buys, voorsitter van die Solidariteit Beweging, het gesê indien die EFF nie hierdie onderneming gee nie, sal die beweging die hof dringend nader om ’n interdik te bekom. “Die EFF-leierskap se aanhitsing om standbeelde af te breek, is ’n misdaad en onverantwoordelik. Die Solidariteit Beweging roep die EFF tot orde en sal toesien dat verdere aanhitsing verbied word, selfs al sou dit beteken dat ons dringende regsaksie moet neem,” het Buys gesê. Buys het verder bevestig dat die Solidariteit Beweging ’n opbouende debat oor die geskiedenis van die Afrikaner en die standbeeldkwessie sal verwelkom. “Ons is verbind tot die bewys van wedersydse respek en erkenning en verwag dieselfde van alle groepe in Suid-Afrika.”